Ingredjenti żewġ klamari ta' madwar 250g – 300g il-wieħed 450g spagetti 200g basal 2 sinniet tewm tazza nbid abjad mgħarfa kunserva tat-tadam melħ u bżar midħun frisk weraq tal-ħabaq żejt taż-żebbuġa Metodu Naddaf tajjeb il-klamari. Neħħilhom il-linka u għamilha ġo skutella żgħira. Jekk tara li ma hemmx biżżejjed linka, tista' tixtri vażett żgħir bil-linka u żżidha magħha. Qatta' l-klamari f'biċċiet żgħar u għamilhom ġo skutella oħra. Qaxxar il-basal u t-tewm u qattagħhom f'biċċiet żgħar. Saħħan ftit zejt u qalli l-basal u t-tewm filwaqt li tħawwad il-ħin kollu. Waqt li l-basal u t-tewm qed jinqlew trid toqgħod attenta li ma jiskurawx, għaliex inkella jagħmlu togħma morra. Baxxi n-nar u ftit, ftit ibda żid il-klamari filwaqt li tkompli tħawwad. Żid il-kunserva, inbid, melħ, bżar kif ukoll il-linka. Żid żewġ tazzi ilma. Ħalli t-taħlita ttektek fuq nar bati għal madwar 30 minuta. Triq toqgħod attenta li din it-taħlita ma tixxuttax. Jekk tara li jkun hemm bżonn erġa żid ftit ilma. Sakemm it-taħlita tkun qegħda ssir trid issajjar l-ispagetti. Saffi u żomm fis-sħana. Permezz ta' blender idħan it-taħlita. Żid l-ispagetti u ħawwad tajjeb filwaqt li tagħmel attenzjoni biex ma tkissirx l-għaġin. Servi mill-ewwel.